“คลัง” เคาะออกมาตรการเพิ่ม ช่วย “เอสเอ็มอี” รายเล็ก ฝ่าวิกฤต “โควิด” สัปดาห์หน้า!
"อุตตม" เผย “กระทรวงการคลัง” เตรียมออกมาตรการช่วย “เอสเอ็มอี” รายเล็ก ฝ่าวิกฤต “โควิด” สัปดาห์หน้า พร้อมเผยแนวทางฟื้นฟูเศรษฐกิจหลังจากนี้ มุ่งเน้นระดับชุมชน กระตุ้นให้เกิดการจ้างงาน
"อุตตม" เผย “กระทรวงการคลัง” เตรียมออกมาตรการช่วย “เอสเอ็มอี” รายเล็ก ฝ่าวิกฤต “โควิด” สัปดาห์หน้า พร้อมเผยแนวทางฟื้นฟูเศรษฐกิจหลังจากนี้ มุ่งเน้นระดับชุมชน กระตุ้นให้เกิดการจ้างงาน
26 มิ.ย. 2563

นายอุตตม สาวนายน รัฐมนตรีว่าการกระทรวงการคลัง กล่าวว่า กระทรวงการคลังจะมีมาตรการออกมาช่วยเหลือเอสเอ็มอีเพิ่มเติมในสัปดาห์หน้า โดยนายสมคิด จาตุศรีพิทักษ์ รองนายกรัฐมนตรี จะไปตรวจเยี่ยมสำนักงานส่งเสริมวิสาหกิจขนาดกลางและขนาดย่อม (สสว.) ซึ่งทำงานร่วมกับกระทรวงการคลัง และสถาบันการเงินของรัฐ ว่าจะมีมาตรการออกมาช่วยการปรับตัวของผู้ประกอบการเอสเอ็มอีรายเล็กอย่างไรบ้าง
สำหรับผลกระทบจากสถานการณ์โควิด-19 ที่เกิดขึ้นต่อระบบเศรษฐกิจของประเทศนั้นเป็นสิ่งที่คาดการณ์ไว้แล้ว ดังนั้นมาตรการทุกอย่างที่กระทรวงการคลังดำเนินการอยู่จึงมุ่งหวังว่าจะช่วยประคับประคองให้เศรษฐกิจเดินหน้าไปได้ ส่วนจะเกิดผลมากน้อยเพียงใดขึ้นกับว่าทำแล้วตรงเป้าแค่ไหน ซึ่งเป็นเรื่องลำบากที่จะบอกวันนี้ว่าที่ดำเนินการไปแล้วจะช่วยให้เศรษฐกิจขยายตัวได้มากน้อยเพียงใด
“จะบอกว่าเศรษฐกิจขยายตัวได้ขนาดไหน ในตอนนี้คงไม่ใช่ เพราะเหตุการณ์โควิดยังพูดไม่ได้ว่าจะไปแค่ไหน อย่างไร แต่ที่พูดได้คือ คลังจะต้องทำในสิ่งที่มีความจำเป็น และตอบโจทย์ประชาชน ผู้ประกอบการตอนนี้” นายอุตตม กล่าว
ทั้งนี้ นายอุตตม ระบุว่าแนวทางการฟื้นฟูเศรษฐกิจหลังจากนี้ไปจะมุ่งเน้นการฟื้นฟูในพื้นที่เป็นหลัก ในระดับชุมชน เพราะการจ้างงานสำคัญมาก มองไปในอนาคตอีก 6 เดือน ต้องส่งเสริมให้ประชาชนมีงานทำ เศรษฐกิจหลังโควิดจะเป็นอย่างไรก็เกี่ยวข้องกับการจ้างงาน การปรับตัวของธุรกิจ โดยเฉพาะเอสเอ็มอี ผู้ประกอบการรายเล็ก จะช่วยปรับตัวอย่างไร